《李龙眠画饮中八仙歌》
元代·张昱

龙眠白描谁不赏，胸次含空生万象。笔下犹存小篆文，落纸乌丝几千丈？

小时读歌心愈奇，此日按图神始壮。浣花草堂老拾遗，咏彼八仙将自放。

天宝年来万事非，得醉如逃三面网。凤鸟鸣歧纵德辉，麒麟见鲁辞羁鞅。

丈夫肮脏迹每同，孰谓龙眠成技痒？眼中未见独醒人，未免开函为抚掌。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。